
I 
Evo mi se približava Nedohod. 


On se zapravo u me već udahnuo 
i ja osjećam ništavnost i njegov sažalni pogled 
i neki tmurni osmijeh. 


Jadna, dosadna Zemljo, 

kao da je odbljesnuo 

i obasjao me svojim osmijehom 
još jednom mi je zastrujao. 


Sluti, sluti, 
uskoro će se dogoditi prvi odron tebe. 


II 


Uz taj glas Nedohod je sad nešto jače sjao, 
da me prozre, 

a ja sam ponavljajući razgovijetno riječi 
uspijevao da se održim 

u svojoj cjelini. 


Moram sada cijelo vrijeme bdjeti da spriječim 
i onaj najmanji odron sebe, 

jer me vrijeđa podrugljivi osmijeh 

koji će mi jednom sigurno mignuti. 


Nešto se od tebe odronilo, 
pogodi što. 


HI 


Ništa me to neće uzbuđivati 
dokle god budem čuo glasove sa Zemlje, 
a ja ih slušam, osluškujem Zemlju, 


još uvijek mi je bezdan i beskrajno naćuljen sluh. 


Nedohoda to vrijeđa pa potamni, 
katkada mi namršteno domiguje: 


Zemniče, ništa nema od tvoga preobličenja. 
IV 


Ja se na to nasmiješim, a on se od ljutine užari, 
počne vreti i držati se u maglenim kovitlacima. 


Kad osjetim po sebi nešto kao rosu 
znam da se smirio 

pa na mene rominja blagošću, 

onda se zarumeni neopisivom ljepotom 
i uza me miruje mu bilo. 


V 


U tome svome plinuću 


izgubio je gotovo svaku vezu sa zemnim zbivanjima. 


Jedino je stara zemaljska tuga ostala u netaknutom obliku 


i zračila iz njegove preobrazbe 
u raznolikim odbljescima. 


I riječima, koje su samo njoj pripadale 
ovako mi se obratio: 


Tugujem, što si još zemaljski, 
a mene samo još malo ima. 


VI 


Malo me je bivšeg onozemnog, 

premalo me je ostalo, 

pre... pre... premalo... 

počeo je zamuckivati, 

vjerojatno uzbuđen što sam ja ostao cjelovit 
pa su mi zemaljske stvari još bliske 1 jasne, 


samo sam se još ipak bojao da u njemu 
možda nije ostao onaj zemni osjećaj 
pomoću kojega slutimo 

da je netko prema nama 

zlurad, podrugljiv 

ili nešto slično. 


Nedohod bi tada sigurno osjetio 
da se radujem njegovu neznanju 
ili potpunom zaboravu 
svagdanjih ljudskih odnosa. 


VII 


Nisam se prevario, jer mi poče odtreptavati 
i slati oblike, 
koji su zračili: 


teško meni. 


Zašto sam svoju tjelesnost tako brzo odronjavao. 
Sad te moram zapitkivati za svaku ljudsku sitnicu. 


Na to ću ja njemu već naučenim treptajem: 


Sva sreća što te nisam slušao kad si me nagovarao 
da se što prije odronim. 

Sada, kao skoro cjelovit lik, mogu ti pomoći 

jer sam sačuvao potpuno pamćenje. 


VIII 


Skanjivao se, lelujao 

(uvijek to čini kad oklijeva) 

treptao je prema meni da me opomene na približavanje 
svojih riječi, 

zapravo svojih znakova i kretnji 

i napokon mi se oda: 


Reci mi, što to čujem, nešto, kao da se prolamaju Sunca. 
Što je to? 


Šutio sam. 


Volim tišine, jer ih Svemirski najbolje razumije 
pa me ništa ne pita, 


sad je bio nestrpljiv i počeo je 
rumeno zračiti prema meni 

i opominjati me migovima 

da mu odmah odgovorim. 


IX 


Počeo sam s malo riječi 
da ga ne bih zbunio prenaglošću. 


Bili su to pokusni izrazi koje ću poslije umnožavati 
i proširivati, dok se ne mogne s lakoćom upuštati 
u onaj obični dnevni razgovor. 


X 


Kad me je Nedohod prijeteći opomenuo 
da mu već jednom odgovorim, rekoh razgovijetno: 


To su zaostala svaganja ljudska uzburkanja. 
Vidjevši da je na ovo moje objašnjenje ostao miran 
ponovio sam riječi, skoro vičući od očaja, 

jer nisam znao gdje mu je sluh. 


XI 


Sad sam se istom sjetio 
da moram najprije naći njegovo uho. 


I već sam počeo tražiti, kad se on osmjehnu 
i namignu mi da me je razumio 

i da samo nastavim dojašnjavati 

bilo koju stranu prema njemu 


jer je on svuda uho. 


XII 


Na to se prema meni okrenuo 

i tako se sagnuo, 

da sam njegov skriveni sluh osjetio 
baš pod svojim usnama. 


Sapći mi sad bez predaha sve, javio mi se svojim 
znacima 
i ostavio ih neka lebde da ih ne bi zaboravio. 


Nedohod se odjednom zarumeni, a to je značilo 
da je nešto posumnjao i na mene se ljuti. 


Dugo je trajalo njegovo smirivanje 

i zbog toga sam se pobojao 

da ću zaboraviti znakove pomoću kojih 
s njime uspostavljam razgovor. 


XIII 


Ali čim se ugasilo njegovo rumenilo 
(bilo je to smirenje) 
nastavio sam: 


Bilo bi i suviše neizmjerno 

kada bih ti sve tumačio. 

Ako odjednom sve čuješ, bilo bi to 
nepodnošljivo i nerazumljivo tvome sluhu. 
Slabašne zvukove, šapate nećeš razumjeti. 
Zavodljivi su, priznajem, ali su ipak nevrijedni. 


Nikako se ne zadržavaj na sitnicama. 

XIV 

Primijetio sam da ga baš to privlači 

i to tim više 

što ga je jače obuzimala samosvijest. 

Pri tome se njihao 1 sve češće bio prožiman 

sve bržim raznobojnim osvjetljenjima 

kroz koje sam lako mogao vidjeti njegova raspoloženja 
i misli. 


Ti su me vrtlozi zbunjivali. 


XV 


Napokon sam se sjetio da to njegovo vrtložno stanje 
mogu smiriti samo nekim svojim prodorom. 


Počeo sam svemirskog zaobilaziti, 

šuljati se, prikradati se, 

da ga najprije otkrijem u nekoj njegovoj pripremi 
i najposlije da ga uhvatim na djelu. 


XVI 

Učinilo mi se da to mogu 

jer sam snažno održao rubove sebe, 

a svemirski Nedohod me već dugo nije opominjao 


i nagovarao da se opet odronim. 


Njemu kao da je bilo drago što sam sačuvao 
skoro potpun ljudski lik. 


XVII 


U tom trenu naglo se zasvijetlio, 
a to je bilo najava neke njegove riječi. 


Začujem i ugledam snebivajući se: 


Blago tebi 
što si sačuvao ljudsko obličje. 


Uvjeren da će me to obradovati 
nastavi ljeskajući. 

XVIII. 


Samo mi ovo objasni. 
Što znače oni tihi odjeci u prikrajku, 
otkuda su tamo zaostali. 


Ono ti je odjek običnog malog života, 
neki davni suton. 


Suton, što je to, 
zaljeska mi Nedohod oštro. 


XIX 


To je nešto što se tami kao moje tijelo, 
koje zasjenjuje i rubi moje svijetle nutrine. 


Vidiš li to, 
odmignem tužno Nedohodu, 


on mi se prisloni 
i ugasi svoju zarumenjenu prisutnost. 


Pobojao se valjda da ću ga prozreti 
ako ostane svijetao. 

XX 


Kao da se potpuno smirio 
nisu se više primjećivali, 
Ni njegovi treptaji, 

ni migovi. 


Činilo se 

i slutilo 

da samo očekuje 

moja daljnja objašnjenja i otkrića. 


I to utoliko više, 

što mi je zujanje jedne svijetle iskre oko njega 
odavalo 

da nešto silno želi. 

XXI 


Neopisivo je, na koji je sve način izražavao svoje želje 
samo da prikrije 

onu mučnu istinu, 

da je već sve zaboravio 

i da kao potpun svemirac 

ništa zemaljsko ne pojmi. 


Bdio sam uz njega nijemo. 


Jer, ako se oglasim, 
obasut će me rojevima 
svojih govornih znakova, 
koje neću ni znati, 

ni moći da pročitam. 


Neprestano sam osjećao 
da nešto nestrpljvio očekuje. 

XXII 


Njegov osjećaj nestrpljivosti 

javljao se samo u odnosu prema meni, 
jer se svemirski Nedohod 

još mogao uokviriti u moje vrijeme 

i jer je znao da bi me nestalo od užasa 
kad bih spoznao 

da ja, u odnosu prema njemu, 

više i ne trajem. 


Jedino smo u zemnoj vremenskoj ravnoteži 
mogli jedan drugom prisustvovati 


XXIII 
Sad ga je trebalo prenuti 
nekim silnim zemaljskim zvukom 


koji bi mu vratio bar trenutno zemaljsko sjećanje. 


Međutim, osjetivši među nama 
blistavu ravnotežu 


onu vremensku 

bljeskom je odjednom trepnuo na mene, 

a to je značilo da već prepoznaje zemaljsko 
i zbog tog spoznanja 


raspoznaje neke stvari i zvijezde 


jer se već spušta mrak. 

XXIV 


Premda je zaborav naglo prestao 

i u njegov sluh počeli navirati 

Zvuci i odjeci stvari 

nije se zbunio, 

nego se zemnom znatiželjom nagnuo. 


I kako se sve dublje sagibao, 
tako je sve više zaboravljao 
na svoju tajnost 1 bezlikost. 


Više nije zeleno treptao od ljutnje, 

što tajno priželjkujem, 

da mi se kakvom nehotičnom i nespretnom 
kretnjom oda ili otkrije. 


I koliko god me uzbuđivala želja 
da ga bar trenutno gledam 

ipak me obuzimala jeza 

čim sam 

za nekim tananim lelujanjem 
naslutio njegovu sjenu, 

koja mi je samo dokazivala 

da se on već utjelovljuje. 

XXV 


Ali da to utjelovljene ne bi prenaglo provalilo 
počeo sam prema njemu odmigivati onako isto, 
kao ion, 

kad mi je migao: 

odroni se, 

želeći da se što prije rastjelesim. 

I doista, 

uspjelo mi je da mu utjelovljenje usporim 


ili sasvim spriječim. 


Toliko bih se užasnuo 
od njegove prenagle prikaze. 

XXVI 


U tome sam uspio najviše migovima 
ili samo jednim treptajem, 

samo s onim što je slično 

ugašenoj munji. 


Primijetio sam kako se odmah povukao 

i ugnjurio, 

a sluh mi je odavao 

da ću ga sada jedva čuti 

ponajviše zbog toga, 

što sam prenaglošću pokolebao među nama ravnotežu. 


To jest, njegovu bezvremenost smiješao 
s mojim tekućim godinama, 


sa zemaljskim tečajem vremena. 


Uskoro je to veoma neugodno djelovalo 
na nas obojicu. 

XXVII 


Bojeći se da njegova bezvremenost 
ne poprimi moj vremenski tok, 
zemnu prolaznost, 

izbjegavao je svaki dodir sa mnom. 


I uopće se nije više odazivao. 
A ja sam, obratno, svom snagom nastojao 
da njegovom bezvremenošću, 


bar jednim takvim trenom, 
usporim svoju prolaznost. 

XXVIII 


Naravno, on me je promatrao 

i smijao se mojoj nemoći 
(uvijek se rumeni kad se smije) 
dok sam ja njega 

samo na trenutke naslućivao. 


Osjećajući da sam još Zemnik 

i neutaživim vrutcima ovozemnog života 
pomišljao sam na razne obmane, 

koje bi Nedohoda namamile da se prevari 
i malo barem progovori. 


Ali njegovi migovi odjednom su počeli 
razorno ulijetati u moje smišljaje, 
uništavajući moje sadašnje i buduće obmane. 
Tome moćniku nisam imao snage odgovoriti 
ni najsitnijim treptajem. 


Samo sam se smirio, znajući 
da ga moja šutnja ipak uznemiruje. 

XXIX 


Ma koliko mu izgledalo bijedno 
vrijeme moga trajanja, 

bijedno prema njegovoj bezvremenosti, 
ipak je znao da imam dovoljno vremena 
za iznenađenja. 


Pa ako budu prečarobna, 

bit će mu kratka i vječnost 

da ih se naužije, 

a kad ih se zasiti 

pomislit će da je sad svemu kraj, 
jer će mu biti besciljno 

svako drugo trajanje. 


Tako smo se nepomično iščekivali. 

XXX 


Dok je on osluškivao beskraje i praznine, 
koje su bile glavni i nepresušni izvor 

njegova beskonačnog trajanja, 

dotle sam ja osjećao da bivstvujem zbog toga, 
što sam prolazan pa je to moje stanje činilo 
neku užurbanost i prepunost. 


Nek on tako traje 
u svome beskonačnom uživanju. 


XXXI 


To sam, netrepnuvši, pomislio 

i otišao da se zabavim 

promatranjem divne svoje seoske živadi 
i stigao u posljednjem trenutku, 

jer sam skoro sve zaboravio. 


Ali me prenula živad, koja je prepoznavši me 
digla veselu graju i tako oživjela 

moje zemaljsko vrijeme. 

To me ohrabrilo 

i sad sam siguran tko će pobijediti 


kad jedan drugome budemo ušaptavali: 


Odroni se, odroni se... 

XXXII 


Kakvom bi svojom stvarnošću 

on mogao da me obmane, 

kojim bi migom 

ili vrtložno beskrajnim zaokretom 
uspio da se neoprezno odronim, 
odjednom 

ili dio po dio. 


Te varke se bojim, 
jer mi je dovoljan samo jedan pogled na zemaljsko 
i odmah ću se prenuti i osvijestiti. 


Ništa svemirskome Nedohodu ne koriste 
ni druge meni upućene obmane, 

koje mi je zavodljivo domigivao 

prilazeći koji put sasvim blizu svome rubu. 


Mislio je da ću spazivši ga 
ostati stubokom zapanjen. 


XXXIII 


Istina je, kad mi se jednom učinilo 

da sam ga opazio, 

neopisivo nedorečen mi je 

izgledao ljudski lik. 

I još malo pa bih sa sebe 

počeo sve skidati kao nepotrebno i nezgrapno. 
Ali sam se umirio, čim sam spazio 

onu običnu zemnu kotaricu 

punu jesenjeg voća. 


Cjelovitog zaista održao me njuh, 
jer je baš iz kotarice zapirio miris 
koji je privukao u jedno 

sve pokolebane dijelove mene. 

Onda me nešto zatreslo, prolomilo se 
mojom cijelom nutrinom. 


Nedohoda namršten mig 
da sam učinio svetogrđe, 
strahovit propust. 


Oko njega se treslo i počele padati ruševine. 
Držali su me uspravno 
samo mir i jeza. 


Miran sam bio, da dočekam nešto najavljeno, 
a jeza me je obuzela, 
što ću dočekati, što će mi se kazati. 


Međutim, grozno me je zapanjila vijest 
da je to već tu, 

da traje 

i prolazi 

i da je već davno bilo. 


Nepojamno, a bio sam sav napeta sluha. 

XXXIV 


Tako sam i ostao, 

neopisivo, 

u nekom iščekivanju 

kojega se čarobnost ne može ničim usporediti. 


Sve su mi bliže bile već sasvim pristigle blizine. 


Ipak sam bio svjestan da se 

ne smijem kolebati pred nepojmljivom 
neodoljivosti, koju mi je svemirski Nedohod 
neprestrano najavljivao migovima. 


XXXV 


Neprestano je to bila blizina 
vrijedna da se razglobim, ako hoću 
ostati uz nju 

i očekivati je u vječnoj slutnji. 


S jedne strane radoznalost, moj bitak, 

a s druge strane provala, prolom sjećanja, 
posljednji ostatak bivšeg njegova 
ljudskog bića. 


Mi se uzajamno žalimo. 

On mene, što mu se još nisam dovinuo, 
ja njega, što se tako nepromišljeno 
lišio zemaljske radosti. 

XXXVI 


Možda ću baš u tome otkriti 

jezivu tajnu svoga ljudskog uspjeha, 

samim njegovim osjećajem da se prenaglio 
namamit ću ga i na mala zemaljska uživanja, 
jer za njih još ima sačuvano 

poneko zemaljsko osjetilo. 


To mi dokazuje neka tamna pjega 

rasuta ovdje-ondje po njegovoj prisutnosti. 
Ili ta pjega ništa ne znači, 

ili jedino to, 

da označi njegovu prisutnost 


i time mi olakša traganje za njim. 


Ipak, nije li to sve potpuno suvišno. 

XXXVII 


Jer ako Nedohod postoji ovozemno 

makar samo jednim svojim djelićem 

samog će sebe odmamiti u sjećanje. 

Svakog sam trenutka očekivao njegove migove 
pa sam lagano odlebdio do zemnosti 

da osvježim svoju ljudsku opstojnost. 


Prekipio bih od ljutine 

kad mu ne bih znao odgovoriti, 

to jest 

odmignuti na neki njegov škrti, časoviti mig. 


Budući da je već pradavno zaboravio 

na sve zemne pojave, 

očekujem od njega bezbroj sićušnih pitanja 
koja će me sigurno izbezumiti svojom dosadom. 

XXXVIII 


Da svoj zadatak tumača što bolje izvršim 
odlebdio sam ponovno do zemne stvarnosti. 


Htio sam još jednom ispitati svoje znanje 
o svim stvarima i stvorenjima. 


Redom sam pogledom prelazio 
s jedne stvari na drugu, 
s jednog stvora na drugi. 


Bilo je sve tako 
znači, 

sjećanje je svježe 
i dobro mi je. 


Da se u to uvjerim, prešao sam dlanovima 
preko svih svojih rubova, 
radosno sam zapljeskao: 


Još sam cjelina, 

još imam rubova, 

još su oni oblik moje prisutnosti, 
još me odavaju. 

XXXIX 


Onda sam samoga sebe počeo ispitivati, 
postavljati otprilike ona ista pitanja 
koja će mi upućivati Nedohod 

ako ga prene sjećanje. 


Do ovoga trenutka je mirovala uza me 

njegova prisutnost. 

Ali, kada sam, da isprobam svoje pamćenje, upitao: 
što je predmet?, 

odjednom se kroza me prolomio Nedohodov 

srditi mig, 

oštro trepćući slovima, 

koja su vrcala iz njegovih treptaja. 


Jedva sam pohvatao znakove 
i dok su još sijali, pročitao sam: 


Zemniče, predmet je dokazom vašeg prostora. 

XL 


Gle, pa on se još sjeća zemnih odnosa, 
pamti zemaljsko mjerenje. 


Okrenuo sam se na njegovu prisutnost 
sav se opet zarumenio. 

Znači, nasmiješio se, proniknuvši mi valjda misao 
koja mi je godila 

ili je to bilo pritajeno, podrugljivo, 

neki skriveni treptaj, 

opomena, 

da se ne prenagljujem. 


> 


Zastrepio sam trenutno od pomisli, 
da bih uz njega mogao postati prozirnost 
koja bi mi zauvijek onemogućila da ga dobavim. 

XLI 


Samo što sam pomislio 

da neko vrijeme provedem po zemaljski, 
već su se oko njega počeli 

zamagljivo vrtjeti kolobari. 

Htio mi je time pokazati 

da je to njegova prisutnost, 

sada vidljivo omeđena kružnicama, 

kao moja stasom, 

i neka na to pripazim. 


Ali me ta prijetnja nije iznenadila, 

jer sam bio svjestan da mi Nedohod može zaprijetiti 
samo najmanjim djelićem sebe, 

onim sićušnim, što mu je ostao 

kad se odronio od zemnog sebe. 

XLII 


To me najviše ponukalo da ga domamim u zemnost, 
znajući da će ga ono preostalo osjetilo 

možda sasvim privući, 

vratiti Zemlji. 


Sigurno ima u njemu turobnih trenutaka 

kad se kaje što se prenaglio, 

odronio od sebe samog, 

od sebe zemnog, 

a sigurno, to je doista neshvatljivo, 

zavidi Zemlji što ona hoda običnim čovječjim korakom. 


To je Zemnik razmišljao, vidno to pokazujući 
treperenjem, 

da svemirskoga moćnika upozori 

na svoju zemaljsku budnost 

i na sve snažniji oblik 

svoje prisutnosti. 

XLII 


Koji put ga ipak obuzela izgubljenost, 
neka mučna izvrnutost 

koju inače nije osjećao 

u prisustnosti svemirskog Nedohoda, 
toga neshvatljivog moćnika. 


Uz ovoga blistavilo neprolaznosti, 
konačno dostignuće svega, 

a tamo na zemnosti nemir trenutka, 
zbivanje, sjećanje 1 zaborav. 


Pitao sam, trepereći mišlju, 
hoće li njegova prisutnost sada nešto drugačije djelovati 
na Nedohoda. 


Hoće li ga možda uznemiriti, 


odmamiti ga u onaj isti osjećaj, 
koji Zemnika čini nesigurnim u bivstvovanju. 

XLIV 


Odjednom nešto nepojmljivo. 
Kao dva utoka, jedan u drugi i tako naglo 
da se prisutnost jedva održala jedna prema drugoj. 


Cekanje bi bilo sasvim suvišno. 
Jer ništa se nije moglo očekivati 
da bi se moralo čekati. 


Taj osjećaj zaprepastio je Zemnika. 


Bilo je grozno saznati 

da ga je Nedohod prelio beskrajem. 
Nepreglednim prostorom, 

nedostižnom i nepomičnom prazninom 
iz koje se on više nikada neće odsukati 
i odmotati se. 


U tom času Nedohod je trepnuo 

i to samo jednom zrakom. 

Ta je oblikom sličila njegovu bivšem vidu 
kojim se služio kad je htio vidjeti 
zbivanja u zemaljskom vremenu. 

XLV 


Ta zraka je produljena treptala, 
kao tragajući za nekim ili nečim 
neodoljivo privlačnim. 


Kad je Zemnik to napokon osjetio 
neobično se obradovao, 

ili možda čak od neke zloradosti, 

što će sad varkom lako izmamiti Nedohoda. 


Ali sad mir, mir 
i pritajenost, 
da moćnik ne primijeti zraku. 


Da nije Nedohod uspio 

probiti se kroz svoj beskraj, 
proletjeti kroz svoju nepomičnost 
i sav se skupiti u tren, u časovitost, 
od koje se sastoji zemno zbivanje. 

XLVI 


Da nije od toga počeo podrhtavati 

i zapadati u davno zaboravljeno stanje 
koje se odaje, 

ne migom 

nego riječju. 


Što znači ono drugo 

— riječ ili glas — 

tu je zapeo i nikako se probiti, 

nikako. 

I to mu je bilo tako nesnosno značenje 

— riječ — 

tako nepojmljivo, 

da je na sve strane počeo sijevati migovima. 


Bilo je tako strahovito, 

da su se dodiri naokolo 
odjednom pojavili 

kao bezbrojni rojevi iskara. 


3) 


XLVII 


Zemnik je netremice bdio, 

boravio 

uz bezobličnog Nedohoda, 

bdio svojim sigurnim, mirnim uobličenjem. 


Uz osmijeh je promatrao 

uzaludne pokušaje moćnika, 

koji već pradavno nije bio svjestan 
da se oblikom izražava samo ono 
što je vremenom ograničeno. 


XLVIII 


Migovi su počeli oštro bljeskati 

i činilo se 

da će im se vremena izmiješati. 
Pojavila se opasnost 

da će se uskovitlati 

i besciljno raspršiti. 

Tako su se naglo vremenski sukobili. 


Ali je Zemnikov tren svojom zgusnutošću 
uspio prodrijeti 

kroz bezvremenost Svemirskog 

pa se Zemnik zbog toga ne krijući radovao. 

XLIX 


Premda se misleno sasvim pritajio, 
da ugodnu malu zlobicu prikrije 
pred Nedohodom, 

ovaj se bljeskovima zaprijetio 

i zamahom svojih treptaja pokušavao 
da Zemnika privuče i u sebi 

raspline njegove trenutke. 


Ni s čim ga nije znao, niti mogao namamiti, 
a ponajmanje veličanstvenom beskrajnošću 
svoga mirovanja. 


Da ipak pokušava nešto učiniti, 


počeo se sam sužavati jednim dijelom 
svoga postojanja. 

L 


I baš kad je počeo ostvarivati 

jedan svoj ovozemni zaostali trenutak, 

kotarica zadnjeg grožđa, 

valjda time da ga privuče, 

obasu ga Zemnik drugim zemaljskim darovima 
tako gusto i opojno da mu je beskraj 
neočekivano postao preuzak. 


Takav je trenutak zemne radosti. 


Ona se čudesno i raskošno rascvjetala 

pa se Svemirski gotovo posve otkrio. 

Tako se naglo i sudbonosno približio svome rubu 
i tako se duboko sagnuo, 

da je siva paučinasta mrena skoro progorjela 

i on se ukazao pred Zemnikom. 

LI 


Ali ovaj se uzalud nagnu da ga opazi 

i još zanosnije domami, 

Svemirskoga više nije bilo, 

dok je Zemnik istom prikupljao trenutke 
da što više pojača 

duljinu svoga trajanja 

i tako se približi vremenskoj ravnoteži 
između sebe i Nedohoda. 


Ali on je bio trajao u onim 
određenim zemaljskim otkucajima 
koji ograničavaju čovjeka 

i ukazuju mu 

da je vrijeme sad za ovo, sad za ono 
i tako troši vrijeme u svoje življenje, 
u svoje dnevne potrepštine. 


Tako se Zemnik izgubi 
zajedno sa svojim vremenom. 

LII 


Sad u ovome odnosu 
pokušava da se uravnoteži sa svemirskim 
ali to mu jedva uspijeva, ili nikako. 


Moćnik je sačuvao u svojoj svetrajnosti 
samo jedan zemni otkucaj. 


Valjda, radi pogleda na onu zaostalu kotaricu grožđa. 


A Zemnik cjelokupno otkucavanje 
svoga zemnog života. 


Dok se Nedohod još sasvim troši 
samo u jednom preostalom otkucaju, 
Zemnik se troši cjelokupno 

u čitavom svome postojanju. 


Kod prvoga se vrijeme gomila, 

skuplja u bezvremenost, 

u beskraj, 

a Zemnik vrijeme troši u svoje potrebe, 
u trenutke, 

koji se neizbježno smanjuju. 

LII 


Tko će sad koga privući: 

Svemirski kotaricom grožđa, 

nečim, što se u njegovom prostranstvu javlja 
kao vrtlog, uski kovitlac. 

U moćniku više ne postoji poticaj na sjećanje, 
osim samo na onaj grozd 

ili na neku drugu stvar 

na kojoj se zadržao dodir moćnika. 


Poslije svega, ovdje je najkobnije zbivanje 
u onom pritajenom sukobu dviju svemirskih bitnosti. 


Dok su kod svemirskog Nedohoda sve i ništa, 
nastanak i prestanak odjednom. 

I dok je on, oslobođen prolaznosti, 

vezan za Zemlju samo jednim grozdom 

(a njime i dokazuje svoj bivši boravak) 

dotle je Zemniku taj ostatak smiješan, 

iako je to grožđe zbog svoje posebne trajnosti 
dobilo izuzetan i neobičan okus. 


Njega okusiti, značilo bi 

na vrhu jezika osjetiti vrjeme, 
a pod nepcem čak neki 

nikad ne okušani zalogaj 

LIV 


Zemniku se vidik razbistrio 

pa je domigujući maglenome Svemirskome opazio, 
kako onaj netremice promatra grozd. 
Sigurno je, kao i Zemnik, iskušavao 
svoje preostalo sjećanje 

i napokon je uspio uočiti razliku 
između svoga i zemnoga vremena. 
Dok je razabirao i znao 

da njega uopće nema, 

opažao je kako se oko grozda 
vrtloži zemno trajanje. 


To trajanje bilo je sastavljeno, 
moćnik je to pojmio, 

od listanja, zrenja i venenja, 

a baš je toga trenutka moćnik Nedohod 
čuo mreškanje i opadanje grozda, 
jesen, 

koju je slutio to jače, 

što su jasnije bile jesenje boje. 

LV 


Nešto ga je neodoljivo privlačilo 

da proviri iz svoje maglenosti. 

Zemnik je to primijetio pa se pritajio 

i čekao tko će iz maglenosti izići. 

Pri tome je pomislio, to jest zatreptao i sijevnuo 
(ima bistar zemni pogled) 

da ga privuče na neke slasnosti. 

Mnogo zamamnije od onoga preostaloga grozda. 


Ali je ta sočnost Svemirskome 
već bila uvelost. 


Zemnik nije nikako razumio zbivanje — kod svemirskoga 
već prestignuće onoga 

što kod Zemnika još tromo traje. 

Napokon je bilo sasvim razumljivo 

zašto Nedohoda nije mogla domamiti 

nikakva zemna draž. 

LVI 


Dok je vijest o njoj stigla, stigla do moćnika, 
već su sve draži po bezbroj puta 
postale uvelost. 


A naprotiv, 

onaj kod Nedohoda preostali grozd 

zadržao je trajnost, 

jer je njegovo trajanje bilo usklađeno sa svemirskim. 


Ali Zemnik je ipak bio uvjeren, 

da će moćnika nečim privući 

i nije ga zbunjivalo, 

što se njegova trajnost uvijek beskrajno smanji 
čim se približi Nedohodu. 


U tome času potrebno je Zemniku mnogo samosvijesti, 
da se održi 

i postojanjem, i vremenski. 

Trudi se, da što opojnije odiše, 

jer samo po tome može ga moćnik osjetiti 

i naslutiti njegovu prisutnost. 

LVII 


Stoji Zemnik tako, uvjiek, 

sve čekajući o koje će zemno dobro 
zapeti Nedohod. 

Što će ga namamiti 

da se pojavi. 


Možda će ga domamiti u promjenljivost 
koju nazivaju vremenom. 

Možda neki smijeh, 

kad bude čuo obmanu 

ljudskih odnosa 

prema vremenu, 

onu varku u njihovoj riječi: 

Vječno, vječno, 

koju izgovaraju 

kad se zaklinju na vječnu ljubav. 


A vremenski više ne postoje. 

LVIII 
Tko tada čuje podrugljivi grohot Nedohoda. 


U njegovoj bezvremenoj tišini 
pojave se nabori, 

prvi znaci uzbrkanja. 

Zatim će nabori biti sve brojniji, 
tada će Nedohoda zaljuljati 
jedan Zemnikov trenutak. 


Jedva će se suzdržati od svoga gromornog grohota, 
gledajući kako je Zemnika već davno nestalo u vremenu, 
dok još uvijek nekoj svojoj dragosti šapće — 


vječno tvoj. 


I cjelivaju se. 

LIX 


Prizor vrijedan i neodoljiv, 

Nedohod ga mora izbliza vidjeti. 

Kao da će ga samo to mamiti 

da se kradom približi ograničenom ljudskom zbivanju 
za koje ne zna, ni zašto je, ni kako je. 

Ali je posve siguran 

da taj prizor postaje zamamniji. 


I začudo, sve je jača uzajamna želja da se vide. 


Jedan već viri 
dok se drugi sprema da izviri. 


Sad se pita, koji je od njih dvojice vredniji 
da se drugi izloži za njega. 


Da se oda. 

LX 


Na jednoj strani veličajnost beskonačnosti, 
na drugoj zamamljiva, zavodljiva opojnost 
jednog trena. 


Nedohod je ipak naslutio 

i počeo se pribojavati. 

Kako je već skoro od pamtivijeka 
zaboravio na taj osjećaj 

trenutno se naježio od bojazni 

da bi ga nešto moglo odmamiti. 


Da ne bude u opasnosti 

udaljio se od svoga ruba 

i rasplinuo se, mahnuvši oštro migom 
na Zemnika koji se baš spremao 

da Nedohodu pokaže nešto najzemnije. 


Činilo se da je zakasnio pa je Nedohodu 
počeo odmigivati, odbljeskujući 

i zasjenjujući ga zemnim dobrima, 
darovima, tako snažno, 

da se ovaj zaljuljao. 

LXI 


Zbog toga se Nedohodu počela mutiti prozirnost, 
a njegovoj prisutnosti sve više se sužavao rub. 
Očito je da se on, zaveden zemnim, 

spremao za trenutne odnose toliko 

koliko traju stvari. 


Kad mu se učinilo da se ne može 
oduprijeti tome svom sužavanju, 

brzo se zaljuljao 

i naglo zavijorio 

da odagna od sebe zemne stvari 

koje su ga počele neodoljivo salijetati. 


Ali se Zemnik nije svojom blizinom odavao 
iako je Nedohoda sve silnije očaravao, 
nadajući se da će ga tako 

čak 1 onesvijestiti. 


Ali je Nedohod ostao uporan 

u svojoj svemirskoj nepomičnosti 
i spremao se 

da Zemnika u sebe ugnjuri, 

ako već ne može 

da ga potopi. 


Samo je čekao blizinu. 


49 


LXII 


Ali je Zemnik osjetio neostvarivost želje 
koja je Nedohoda varavo obuzela, 

oštrim se migovima stao Nedohodu rugati 
i tako ga je opojno obavio šarenilom 

da se u Svemiru gotovo raspao 

i raspršio. 


Oko njega omamljivo vijoreći 
uspio je u njegovoj bezvremenosti 
pokrenuti neke obamrle trenutke, 
oni su se pretvorili u sjećanje. 


Nedohod je prvi put zadrhtao, 

uspio je skupiti se 1 prići svome rubu, 
s kojeg se nagnuo 

i kroz vrtloge šarenila ugledao 
tmurnost i grozote zbivanja. 


Onaj užasni osjećaj ponavljanja, 
ma koliko Zemljom vladala raznolikost. 

LXIII 


Taj osjećaj 1 svijest o sveopćem ponavljanju 
sasvim su ga povratili od zemnog 
i on je opet počeo lagano plinuti. 


Doduše, ni kod njega nije se ništa raznoliko događalo 
ali je zato postojala, 

neprestano trajala, neopisiva veličanstvenost, 

koja je završavala presitošću sebe. 


Ali je to bio 
samo prividan kraj. 


Jer čim se to dogodilo, 

odmah se nagomilanom ljepotom 
prepunila vječnost 

pa je nepomičnost dobila 

svoj konačni smisao 

to jest, uzajamno međusobno divljenje, 
jer jedino tu nije trebalo pomicanja 

i bilo kakva kretanja — 


Udivljenost koči i zaprepašćuje. 

LXIV 


Sve je beskrajem bilo nepomično 
i time se tmurnije prolamala 
u odsjevima ljepota. 


Ali premda je sve bilo prepuno svega, 

a sve je opkoljavala vječna trajnost, 

ipak su se sa sviju strana svjetlucali trenuci 

koji su neprestano najavljivali prisutnost Zemlje 
ili postojanje mene Zemnika. 


Nedohodu je bilo lako, jer se mogao rasplinuti u vrijeme 
kad god je htio. 

Tada me varao neobičnim otkucajima. 

Ali se događalo, da nekim svojim zvucima 

obmane samoga sebe, 

skupi se odjednom 

i tada začujem kao bolan uzdah: 


Čekat ću, čekati beskrajno. 

LXV 


Bilo je to užasno, jer bi odjednom nabujao vremenom, 
odnio sve i potopio me. 

Jedva sam se održao, dok je pobjednički ljeskao 

i težio da me potopi do bezdna. 

Ali ja sam počeo naglo udisati 1 to mi je pomoglo 

da obmanem njegovu bezmjernost. 


Tada se sve više ukazivao, 

možda i zbog nagomilanog sjećanja 
na zemnosti 

koje su ga, čini mi se, 

sasvim zemaljski potresle. 


U tom trenutku nije mi se osmjehivao, 
niti je na me bljeskao, 

da me zasjeni 

prisutnošću svoga beskraja. 

LXVI 


Premda je prisustvovao uzajamno, veličanstveno, 
ipak sam ga žalio. 


Uza svu svoju svesilnost 

slutio sam, 

da podrhrtava 

kad me se dotakne. 

Time kao da je naš odnos bio pokoleban, 
ipak je jedno bilo sigurno. 


Obojica smo bili vrijeme. 


Ali ja sam bio vrijeme, 

ono obično, prolazno 

i neprestano sam otkucavao razmake u različitom 
trajanju. 

On je na mene podrugljivo treptao 

kao prezirući takvo moje trajanje. 

LXVII 


Da bih to trajanje ipak nekako oduljio, 
počeo sam izbjegavati sve 

što je trenutak 

to jest, sve što je radost, raskoš i slast 
i odmah sam prešao u obratno. 


Pomislio sam da me čekanje 1 bol 
najbolje vremenski produljuju. 


Po nagloj ustreptalosti Nedohoda 
osjetio sam 
da sve više počinjem vremenom bujati. 


Često smo tako opstajali jedan kraj drugoga, 
došuljani, 

hineći da se ne vidimo, 

da smo jedan od drugoga skriveni. 

LXVIII 


On od mene 

beskrajnošću svoga trajanja, 
ja od njega 

svojom trenutnošću. 


Najgore mi je bilo 

kad smo jedan za drugim tragali. 
Ja za njegovom trajnošću, 

on za mojim trenom. 


Sve bi od toga trenutka postalo metež. 


Dok je Nedohod 1 dalje mirovao 
svojim beskrajem. 


Da bi se bilo kako snašao 

u svome krugu i zemaljskom kruženju, 
sve pozornije bi se zaustavljao 

na zemnim predmetima, 

koji su, 

a to mu je užasno smetalo, 
nepopravljivo mirovali. 

LXIX 


Ali bi se spasio 
kad bi ugledao sat na tornju. 


Tada bi se sjetio da je to onaj predmet 
koji dokazuje da vrijeme teče i otkucava. 


Grozno. 


Nedohod bi se tada stubokom zatresao, 
osluškujući potmule udarce. 


Otkucavanje sebe. 
LXX 


Prolaženje vremena Zemnik osjeća 

samo kada čeka, 

a Nedohod, koji je već posvuda stigao i prestigao, 
uživa 1 ljulja se u svestiglosti. 


Zemnik bi se jedva othrvao zamahu Svemirskog, 
dahu 

kojim je Svemirski mogao otpuhnuti 

sva zemaljska ročišta. 


Užas one snage kojom je prelamao 
sve zemaljske rokove. 

LXXI 


Ali slutio sam da je on najgrozniji 
kad bi postao nepomičnost, 
beskrajna tišina. 


Tada bi svaka zemaljska kretnja 
zaglušno odjekivala, 

čovjek samoga sebe užasavao, 
jer mu je vlastita prisutnost 
nepodnošljivo odjekivala. 


Nijeme dubine mora zagrgotale bi nemanima 
i sve jače i jače, 
što bi se beskrajnije Nedohod širio 


svojom tišinom. 


Onda bi se posvuda ušuljao 
onaj nepojamni tren 
u svemirskoj bezdanoj nemoći — 


začule bi se misli. 

LXXII 


Tada bi se počele približavati 
razne tutnjave i lomovi, 

Zemlja bi se zatresla, 
zavladala bi kobna jeza, 
nadvijala se sve tamnija tmuša. 


A iznad svega podrugljivi smiješak Nedohoda. 


Tada sam jedino mislio na britke bljeskove 
koji bi ga sa svemoći survali. 


Ali, kako ga prevariti, 
kako ga obmanuti 
ako proviri iz svoga beskraja. 


U svojoj neizmjernoj nasmiješenosti 
kao da je pokušavao umiriti potrese. 


Kao da je htio spasiti zemaljske oblike 
koji su se počeli 

savijati, 

lomiti 

i osipati. 

LXXIII 


Ali kao da je sve već bilo prekasno, 
jer se i sam Nedohod počeo 
uplašeno tresti i podrhtavati. 


Iznenada bje neočekivano svladan 
onom poznatom zemaljskom osebinom: 


Radoznalošću. 


Pojaviše se prizori tako čudni, 
da im se sasvim nagnuo 

i sve dublje, 

da je gotovo sasvim 

iz sebe izvirio. 


Za njega je to bila 
skoro bezdana propast. 


Samo tren pa bi mi 


to bilo dovoljno, 
da Nedohoda prepoznam. 

LXXIV 


On se međutim ukazao osjenčan, 
te ga i dalje moram dočaravati. 


Ali ovom prilikom bio sam siguran 
da će ga neočekivan metež i lomljava 
ipak namamiti 

da izađe iz svoje beskrajnosti, 

svoje nevidljivosti. 


Već sam primijetio da se koleba, 
a to sam zaključio po tome, 

što se opet počeo odavati bojom. 
LXXV 

Ili ne. 

Možda je to bila trenutno njegova 


zgusnuta prisutnost. 


I to se zgusnula 
samo prema jednoj strani. 


A što je tamo bilo, 
što ga je to tako privuklo ili prenulo. 


Motrio sam ga oprezno 
i što se više zgušnjavao, 


to sam sve jasnije čuo — 


otkucavanje. 

LXXVI 
Čulo se to ili se činilo — 
otkucavalo je vrijeme. 


Cekao sam, 
neće li ga iz te njegove maglenosti 
privući neki tren. 


LXXVII 


Dok sam tako čekao 

naglo se Nedohod počeo 
prema meni odbljeskivati 
trenutnim iskrama, 

koje su u lelujavim oblicima 
nada mnom vrvile. 


Ne znajući što ću prije gledati 

katkada bih spoznao da je moj pogled previše trom 
i ne može od tih trenutaka 

sastaviti dulje ili kraće nizove trajanja. 

LXXVIII 


Znao sam da samo 

u toj trenutnoj trajnosti 
mogu naslutiti 
velebnost zbivanja. 


Iako je to sve bilo nepojamno, 

ipak sam znao da u Nedohodu 

postoji nešto zagonetno 

što je sa svim beskrajem svoje opstojnosti 
jedva skrivao. 


Već sam primijetio 
da neko ljeskanje presijeca 
njegovu mutnu nepomičnost. 


Nešto kao nizanje kapljica 
koje su se stapale 

u sve veće kuglice, 

a kuglice u grozdove. 

LXXIX 


Neopisiva slutnja, 
neki užasi iščekivanja, 
prijetnja odrona iznad glave. 


Sve je podrhtavalo, sve je bivalo to užasnije, 
što se više stišavalo 1 prijetilo 
osvetničkom prisutnošću. 


I tako strahovito, 

da sam sve više zaboravljao 
čime bih se suprotstavio, 

jer onaj iznad mene 

sve grozdovitiji grozd 
prijetio je drugim beskrajem. 

LXXX 


Gotovo zaslijepljen spoznao sam 
da se sve ono svjetlucanje slijeva 
niz Nedohoda 

i ulijeva u jednu kap, 


u jednu jedinu suzu, 


svoju sveobuhvatnu bol 

koja se odavala posvudašnjim, 
svestranim podrhtavanjem, 
možda jecajima. 


Tko bi to pomislio, 
tko bi se usudio da Svemirskome to otkrije, 
takvu jednu ljudsku slabost. 


Je li to bilo sjećanje na bol 
tako neodoljivo, 

da ga je ono počelo sužavati, 
njegovu beskrajnost ocrtavati. 

LXXXI 


Još uvijek moj se sluh trese grmljavinom, 
koja bi se prolamala 
čim bi se Svemirski počeo ocrtavati. 


A to je već počelo trajati 
i mene je obuzeo užas 
kad sam shvatio, 

da se on, 

bolom nekim potaknut 


doista počeo sužavati. 
Strepnja, da će taj poticaj trajati 
sve dok se na neki način 


sasvim ne uobliči, 
dok ne postane sasvim vidljiv. 

LXXXII 


A za to se mora proboliti 

u jezivom čekanju 

da se Nedohod 

sveobuhvatno pokrene 

sa svom svojom beskrajnošću 
i počne njegovo sužavanje 

u njegovom pravcu, 

prema određenom mjestu 

na koje će stići 

kad protekne vječnost. 


Kad otkuca njezin zadnji tren. 


Kada sam u jednome času 
velebnog otkrića 

proniknuo 

da se i kako se 

njegovo uznemireno bezmjerje 
u rubovima skuplja. 

LXXXIII 


Nešto me silovito pokrenu 
da pođem za njegovim kretnjama. 


I tako je počela među nama pritajena utakmica. 


Nedohod se skupljao sve više 
što je bliži bio cilju 

to jest, što je više 

svoju posvudnost 

pretvarao u korake. 


Pošao sam za njim 

ali prenut zastadoh. 

S grozom sam osjetio da sam 
zapao u vrtlog 

koji me je uplašio zbog toga 

što tu nisam imao koga zvati 
u pomoć. 


Nov osjećaj, 
svakome ljudskome iskustvu nepoznat. 

LXXXIV 


Sve se vrtložilo, 
a ništa se nije ni vidjelo, 
ni čulo. 


Moje su kretnje zapadale 
u nepoznate hlapove 

i od njih mi se učinilo 

da me to opkoljava 
njegova prisutnost. 


Nedohod je to sve više postajao 
kako je bio beskrajan, 

tako je sada postajao bezbrojan, 
dakle, 

i ipak se počeo dijeliti u brojeve. 


Počeo se 
rasklimavati. 


Prvi ljudski čovječji prodor 
u njegovu svemirsku jedinstvenost. 

LXXXV 


Znao sam da će se Nedohod 

sve više raščlanjivati, 

što bliže bude onome svome cilju, 
sigurno veličanstvenom, 

svakome umu nepojamnom. 


Jer doista mora da je nedostižno 
i neopisivo to 
čemu je on pripravan. 


Žrtvovati cijelog 
vječnog sebe. 


Kao neko golemo biće, 

koje svojim smanjivanjem 

želi domamiti plašljivi neki cilj, 

tako je Nedohod sve više otkidao od sebe 
svoju beskrajnost, 

da ne bi približavanjem uplašio. 

LXXXVI 
Ipak je grmio. 


I dok je tako tunjio, 

poigravao se zvijezdama 

te je tako 1 prijetio i zabavljao, 

jer u njegovu beskraju 

rasprsnuća zvijezda bila su još uvijek 
samo sitne iskre. 


Uništavati čitave zvjezdane putanje, 
što je to za njega značilo. 


TI 


